เฟลป์ส ได้รับแต่งตั้งเป็นทูตสเปเชียล โอลิมปิก
ไมเคิล เฟลป์ส ยอดนักว่ายน้ำชาวอเมริกัน เจ้าของ 14 เหรียญทองโอลิมปิก ได้รับเลือกเป็นทูตสเปเชียล โอลิมปิก เพื่อช่วยเหลือเด็กๆที่บกพร่องทางสติปัญญา แม้จะทำผลงานได้ไม่ค่อยดีเท่าไรนักหลังจากหวนคืนสระอีกครั้งในการแข่งขันว่ายน้ำชิงแชมป์โลก ที่เมืองเซี่ยงไฮ้ ประเทศจีน โดยเฟลป์สคว้า 4 เหรียญทอง 2 เหรียญเงิน และ 1 เหรียญทองแดง แต่ก็ยังถือเป็นแบบอย่างให้กับนักกีฬาเยาวชนจากทั่วโลกที่หวังจะก้าวตามรอยเท้า และความสำเร็จของเขา ขณะเดียวกันเฟลป์สได้เข้าร่วมกิจกรรมกับเด็กๆนักกีฬาที่เป็นผู้บกพร่องทางสติปัญญา ทั้งร่วมว่ายน้ำ และสอนเด็กๆ รวมทั้งร่วมถ่ายภาพกับเด็กๆอย่างเป็นกันเองสร้างความประทับใจให้กับเยาวชนที่เข้าร่วมในกิจกรรมเป็นอย่างมาก นอกจากนั้นเฟลป์สยังให้สัมภาษณ์ถึงการแข่งขันโอลิมปิก 2012 ที่กรุงลอนดอนในปีหน้าอีกว่าจะต้องฝึกซ้อมอย่างหนัก เพื่อเตรียมลงแข่งขันอีกครั้ง แม้จะพอใจกับผลงานของตัวเองในการแข่งขันว่ายน้ำชิงแชมป์โลก และยังเชื่อว่าน่าจะทำผลงานได้ดีกว่านี้ หากได้ฝึกซ้อมอย่างเต็มที่สำหรับเฟลป์สถือเป็นนักกีฬาชื่อดังอีกคนที่ได้รับการแต่งตั้งให้เป็นทูตสเปเชียล โอลิมปิก โดยก่อนหน้านี้เหยา หมิง อดีตยอดนักบาสเกตบอลจีนที่เพิ่งประกาศเลิกเล่น ดิเคมเบ้ มูตอมโบ้ อดีตนักบาสเกตบอลเอ็นบีเอ รวมไปถึงกาก้า เพลย์เมกเกอร์ ทีมชาติบราซิล ก็ได้รับเกียรติให้ทำหน้าที่นี้เช่นกัน
 ไมเคิล เฟลป์ส ยอดนักว่ายน้ำชาวอเมริกัน เจ้าของ 14 เหรียญทองโอลิมปิก ได้รับการแต่งตั้งให้เป็นทูตสเปเชียล โอลิมปิก เพื่อช่วยเหลือผู้บกพร่องทางสติปัญญา
ทูตสเปเชียล โอลิมปิก,ผู้บกพร่องทางสติปัญญา,ว่ายน้ำ,โอลิมปิก,ไมเคิล เฟลป์ส